Báthori Csaba

*Mínusz egy ragyogás*

Hogy nekem soha ne halj meg, azért vagy. Társtalan játék, meghozzák az évek majd azt is, ha sötétben odaérek. Végtelen táv, míg eltűnnek a holtak.

Egyik kalandunk az lesz, nélkülözni egymást. Egy szótlan és egy síri csöndet elkeverni. A süllyedés erői egyszer mindannyiunkat földre kötnek.

Kutya se akarja az éjt, de főleg az éjszakát. Mínusz egy ragyogással egykor az egész világ összedőlhet.

Egy járóföldre sincs, ki azt megértse, mért hallgat a holt, mért vijjog a vércse. S hogy a hiány vagy a halál terhe könnyebb.